Document ID: 32009D0248

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Μαρτίου 2009
για την τροποποίηση της απόφασης 2008/185/ΕΚ σχετικά με τους όρους υγείας των ζώων κατά το εμπόριο χοίρων μεταξύ των κρατών μελών ή των περιφερειών τους που έχουν απαλλαγεί από τη νόσο Aujeszky (ψευδολύσσα)
[κοινοποιηθείσα υπό τον αριθμό Ε(2009) 1687]
(Κείμενο που παρουσιάζει ενδιαφέρον για τον ΕΟΧ)
(2009/248/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το άρθρο 10 παράγραφος 2,
Εκτιμώντας τα ακόλουθα:
(1)
Η οδηγία 64/432/ΕΟΚ προβλέπει κριτήρια για το χαρακτηρισμό ενός κράτους μέλους ή περιφέρειας ως απαλλαγμένων από ορισμένα λοιμώδη νοσήματα, συμπεριλαμβανομένης της νόσου Aujeszky. Η εν λόγω οδηγία επίσης ορίζει ότι οι συμπληρωματικές γενικές ή ειδικές εγγυήσεις που ενδέχεται να απαιτούνται κατά το ενδοκοινοτικό εμπόριο για τα εν λόγω κράτη μέλη και τις περιφέρειες, καθορίζονται με τη διαδικασία που προβλέπεται στην εν λόγω οδηγία.
(2)
Το παράρτημα I της απόφασης 2008/185/ΕΚ της Επιτροπής, της 21ης Φεβρουαρίου 2008, για παροχή συμπληρωματικών εγγυήσεων κατά το ενδοκοινοτικό εμπόριο χοίρων όσον αφορά τη νόσο Aujeszky (ψευδολύσσα), για τα κριτήρια σχετικά με την παροχή στοιχείων γι’ αυτή τη νόσο (2), παραθέτει κατάλογο των κρατών μελών ή των περιφερειών τους που έχουν απαλλαγεί από τη νόσο και όπου απαγορεύεται ο εμβολιασμός.
(3)
Η απόφαση 2008/185/ΕΚ ορίζει επίσης τις συμπληρωματικές εγγυήσεις σε σχέση με την εν λόγω νόσο για τις μετακινήσεις χοίρων μεταξύ κρατών μελών. Οι εν λόγω συμπληρωματικές εγγυήσεις συνδέονται με την κατάσταση της νόσου στα ενδιαφερόμενα κράτη μέλη ή τις περιφέρειές τους.
(4)
Σύμφωνα με την εμπειρία κατά την εφαρμογή των εν λόγω εγγυήσεων, είναι απαραίτητο να διευκρινιστεί ότι, για τις μετακινήσεις χοίρων μεταξύ κρατών μελών ή των περιφερειών τους που έχουν απαλλαγεί από τη νόσο Aujeszky όπου απαγορεύεται ο εμβολιασμός και που περιλαμβάνονται στον κατάλογο του παραρτήματος I της απόφασης 2008/185/ΕΚ, δεν απαιτούνται συμπληρωματικές εγγυήσεις.
(5)
Συνεπώς, η απόφαση 2008/185/ΕΚ πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2008/185/ΕΚ τροποποιείται ως εξής:
1)
Στο άρθρο 1, η εισαγωγική πρόταση αντικαθίσταται από το ακόλουθο κείμενο:
«Οι χοίροι που προορίζονται για εκτροφή ή παραγωγή, οι οποίοι αποστέλλονται σε κράτη μέλη ή περιφέρειές τους που έχουν απαλλαγεί από τη νόσο Aujeszky και που απαριθμούνται στο παράρτημα I, πρέπει να προέρχονται από κράτος μέλος ή περιφέρειά του που απαριθμείται στο εν λόγω παράρτημα ή πρέπει να συμμορφώνονται με τους ακόλουθους πρόσθετους όρους:».
2)
Στο άρθρο 2, η εισαγωγική πρόταση αντικαθίσταται από το ακόλουθο κείμενο:
«Οι χοίροι που προορίζονται για σφαγή, οι οποίοι αποστέλλονται σε κράτη μέλη ή περιφέρειές τους που έχουν απαλλαγεί από τη νόσο Aujeszky και που απαριθμούνται στο παράρτημα I, πρέπει να προέρχονται από κράτος μέλος ή περιφέρειά του που απαριθμείται στο εν λόγω παράρτημα ή πρέπει να συμμορφώνονται με τους ακόλουθους πρόσθετους όρους:».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 18 Μαρτίου 2009.

Labels: 17
0
3
6
18